Informácia  o zmene technického riešenia úlohy technického rozvoja ASTRA – PVO

Vývoj mobilného veliteľského stanovišťa  ASTRA–PVO predstavuje univerzálny  prostriedok integrujúci moderné prostriedky rádiolokačného prieskumu velenia, riadenia a spojenia. Systém ASTRA-PVO je predurčený ako prostriedok velenia a riadenia na úrovni batéria, prípadne palebná čata. Koncepcia modulárneho riešenia umožní začlenenie v rámci celej organizačnej štruktúry protivzdušnej obrany k obrane vojsk, zoskupení, objektov (atómové elektrárne), letiská a pod.

Zmeny v technickom riešení

Na základe odstúpenia od podielového spôsobu financovania vývoja k plnému financovaniu v obmedzenom objeme 43 mil. Sk boli vykonané tieto úpravy:
-	nahradenie nového rádiolokátora 2D krátkeho dosahu použitím rádiolokátora P-19 zo zásob ozbrojených síl Slovenskej republiky s vykonaním čiastočných úprav na číslicovom spracovaní rádiolokačného signálu,
-	zástavba  automatizovaných systémov velenia a komunikačných systémov do kontajnera typu ISO 3D namiesto zástavby do vozidla TATRAPAN,
-	použitie vlastného elektrického zdroja zo zásob ozbrojených síl Slovenskej republiky namiesto nákupu novej elektrocentrály.
		
	Zmeny sa týkali len prototypovej zostavy. V súčasnosti sa plánuje prototypovú zostavu využiť v procese výcviku obslúh.
Prototypová zostava v rámci zmenového konania bude doplnená v procese výroby overovacej série o nový zdroj elektrickej energie. Ako zdroj rádiolokačnej informácie bude využívaný systém LETVIS a súprava bude v budúcnosti doplnená novým 3D radarom ako výstup realizácie projektu vyzbrojovania. Na tomto základe bol začatý proces obstarania systému ASTRA-PVO v roku 2004.